**Marea**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Când marea blândă, la picioare,

Șoptește basmul liniștit

Aud chemându-mă spre zare

Întinsul ei de lazurit.

Și-aș alerga ca și o velă

Ce-ar vrea să vadă nou din nou

Semirotundă caravelă

Prin fericirea de tablou.

Povești ca să culeg din stele

Care se leagănă pe val

Uitând de bune și de rele,

De secundar și principal.

Și prin petalele de ceață

Ce-or jilăvi obrazul meu

S-o întâlnesc în dimineață

Cu încântările mereu.

O zi senină de albastră

Să-mi fie sufletul în vânt

Cu dânsa dragă și măiastră

Tot mai departe de pământ.

Iar seara-n tihna de apuneri

Să-i mulțumesc de-atâta har

Când ea cu aur de propuneri

Se va-neca în chihlimbar.

Victor Bragagiu